หุ้นยุโรปเปิดตลาดร่วงลง เหตุวิตกผลประชามติกรีซ
ตลาดหุ้นยุโรปเปิดตลาดวันนี้ร่วงลง ภายหลังจากที่ชาวกรีซได้ลงประชามติคัดค้านเงื่อนไขเกี่ยวกับมาตรการรัดเข็มขัดของกลุ่มเจ้าหนี้
6 ก.ค. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้ร่วงลง ภายหลังจากที่ชาวกรีซได้ลงประชามติคัดค้านเงื่อนไขเกี่ยวกับมาตรการรัดเข็มขัดของกลุ่มเจ้าหนี้
ดัชนี Stoxx Europe 600 ร่วง 1% เมื่อเวลาประมาณ 8.20 น.ตามเวลาลอนดอน ขณะที่ดัชนี CAC-40 ตลาดหุ้นฝรั่งเศสเปิดวันนี้ที่ 4,709.01 จุด ลดลง 99.21 จุด, -2.06% และดัชนี DAX ตลาดหุ้นเยอรมันเปิดวันนี้ที่ 10,825.06 จุด ลดลง 233.33 จุด, -2.11%
นายยานิส วารูฟาคิส รัฐมนตรีคลังของกรีซ ประกาศลาออกจากตำแหน่งในวันนี้ ภายหลังจากที่กรีซได้จัดทำประชามติครั้งประวัติศาสตร์ของประเทศ พร้อมด้วยผลโหวตค้านเงื่อนไขของกลุ่มเจ้าหนี้
รัฐมนตรีคลังกรีซระบุว่า สมาชิกยูโรกรุ๊ปบางรายมองว่าจะเป็นการดีกว่าหากไม่ต้องเจรจากับเขา ดังนั้น เขาจึงตัดสินใจที่จะลาออกจากตำแหน่งในวันนี้